সাফিন লজিং থাকে সাঈদাদের বাড়ি। সাফিনের গ্রামের বাড়ি লালমনিরহাট। তার বাবার নাম শমসের আলী। দিনমজুর ছিলেন। জায়গাজমি এক কালে কিছু ছিলো। অসুখে পড়ে সব গেছে। তবু অসুখ ভালো হয়নি। চিকিৎসাবস্থায় মারা গেছেন। স্বামীর মৃত্যুর পর মাথায় আকাশ ভেঙে পড়ে আমিনা বেগমের। দুই সন্তান নিয়ে কী করবেন কোনো কূলকিনারা পাচ্ছিলেন না। বাধ্য হয়ে নামেন জীবনসংগ্রামে। এ বাড়ি ও বাড়ি কাজ করেন। কাজ পেলে খাবার জুটতো। না হলে অনাহার।